Source: https://www.rup.ee/pluss/e-ajakiri/01-10-2014/omaniku-vastutus-uurniku-hooletu-kaitumise-eest
Timestamp: 2020-06-04 23:36:01+00:00
Document Index: 4290781

Matched Legal Cases: ['§ 75', 'kohus ', 'kohus ', '§ 1043', '§ 137', 'Riigikohus ']

Omaniku vastutus üürniku hooletu käitumise eest - Pluss
http://www.nc.ee/?id=11&tekst=RK/3-2-1-129-13
Riigikohtu 11.12.2013 lahend nr 3-2-1-129-13
AÕS § 75 lg 2
Hageja (kindlustusandja) palus hagis mõista kostjalt välja kahjuhüvitise, tuginedes eelkõige kolmele kahjujuhtumile, mille käigus sai kindlustusvõtja korter kostja (vald) korterist (sotsiaalkorter) lähtuva vee tõttu kahjustada. Kostja arvates ei vastuta ta korteri omanikuna üürniku tekitatud kahju eest ja on täitnud kohustust hoida korteriomandi reaalosa korras. Nii maa- kui ka ringkonnakohus osaliselt rahuldasid hageja nõuded. Kohtud on tuvastanud, et kostja ei taganud oma korteriomandi reaalosa kasutamist selliselt, et sellega ei kahjustataks teisi korteriomanikke. Ringkonnakohtu otsuse peale esitasid kassatsioonkaebuse mõlemad pooled.
Ringkonnakohtu otsus tuleb osaliselt tühistada materiaalõiguse normi väära tõlgendamise ja kohaldamise ning menetlusnormi olulise rikkumise tõttu. Ringkonnakohus lahendas hageja I kahjujuhtumit puudutava nõude erinevalt II ja III kahjujuhtumist ekslikult võlaõigusseaduse (VÕS) § 1043 jj, s.o õigusvastaselt tekitatud kahju hüvitamise sätete alusel.
Korteriomanike vastutust oma kohustuste rikkumise eest ei mõjuta iseenesest maja haldava korteriühistu või valitseja võimalik vastutus oma kohustuste rikkumise eest või muu isiku vastutus. Need isikud võivad vastutada kahju hüvitamise eest solidaarselt. Kostjat ei vabasta vastutusest ka asjaolu, et hooletult käitus üürnik, kes kasutas korterit.
Kui tekkinud kahju eest vastutab kaasomanikuna ka kahjustatud korteri omanik, sest ka tema rikkus kaasomandi korrashoiu kohustust, kohaldub korteriomanike solidaarse vastutuse asemel kolleegiumi arvates VÕS-i § 137 lõige 2. Nimetatud sätte järgi jaguneb kahju tekitajate solidaarvastutus omavahelises suhtes kõiki asjaolusid arvesse võttes.
Riigikohus rahuldas osaliselt kassatsioonkaebused ja saatis asja uueks läbivaatamiseks ringkonnakohtule.